Diari Oficial de la Generalitat Valenciana


Sumari del DOGV 2765, del 07-06-1996 (1996/838418)

INSTRUCCIÓ conjunta, d'1 de abril de 1996, de la Intervenció General i la Direcció General de Pressupostos i Tresor, sobre modificacions per habilitació o suplement de crèdit per al pagament d'indemnitzacions per demora en el pagament de l'apreuament d'un bé expropiat, dictada en aplicació del que disposa l'article 7 de l'Ordre d'1 de febrer de 1996, de la Conselleria d'Economia i Hisenda.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2765

Data del DOGV
:   07-06-1996

Secció del DOGV
:   ALTRES DISPOSICIONS

Número del document
:   1996/838418


Data del document
:   01-04-1996

Organisme emissor
:   Conselleria d'Economia i Hisenda

Tipus de document
:   Instrucció

Anàlisi jurídica

INSTRUCCIó conjunta, d'1 de abril de 1996, de la Intervenció General i la Direcció General de Pressupostos i Tresor, sobre modificacions per habilitació o suplement de crèdit per al pagament d'indemnitzacions per demora en el pagament de l'apreuament d'un bé expropiat, dictada en aplicació del que disposa l'article 7 de l'Ordre d'1 de febrer de 1996, de la Conselleria d'Economia i Hisenda.   
L'Ordre d'1 de febrer de 1996, de la Conselleria d'Economia i Hisenda, per la qual es regula el procediment de gestió i modificació del pressupost de despeses de la Generalitat Valenciana per a 1996, en l'apartat 5.2 regula el procediment singular en la tramitació de les modificacions per habilitació o suplement de crèdit per interessos de demora. L'article 43 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, estableix el dret de tot creditor de la Generalitat de percebre, en concepte d'interessos de demora, quan el pagament de les obligacions econòmiques es realitza excedit el termini de 90 dies naturals des del naixement efectiu de l'obligació. És la Intervenció General qui procedirà a liquidar els interessos corresponents, i traslladar-ho al conseller d'Economia i Hisenda per a autoritzar la despesa i ordenar el pagament a càrrec del crèdit corresponent.  
Així, i en l'actualitat, el reconeixement d'obligacions per interessos de demora s'efectua, bé d'ofici, bé a instància de part, bé dels derivats de compliment de sentències judicials fermes. Per tant, és d'aplicació a tots els casos anteriors el procediment establert en l'apartat 5.2 de l'esmentada ordre de la Conselleria d'Economia i Hisenda.  
Qüestió distinta és el reconeixement d'una obligació la causa de la qual es deriva del retard en el pagament de la quantitat del just preu d'un bé expropiat, ja que d'acord amb el que estableixen els articles 48 i 56 de la vigent Llei d'Expropiació Forçosa, de 16 de desembre de 1954, el propietari d'un bé expropiat per l'administració té dret a percebre, en el termini de 6 mesos a partir de la determinació de l'apreuament, l'import del bé expropiat, i transcorregut aquest termini, l'administració expropiant, culpable de la demora, està obligada a pagar a l'expropiat una indemnització que consisteix en l'interès legal de l'apreuament fins el moment en què s'haja determinat, i que s'ha de liquidar amb efectes retroactius, una vegada que l'apreuament haja estat efectuat.  
Ens trobem, doncs, en un supòsit excepcional de reconeixement d'obligació per interessos de demora, l'origen immediat del qual no es troba en l'article 43 del text refós de la Llei d'Hisenda Pública de la Generalitat Valenciana, sinó més bé en els drets i les obligacions que, per a l'administració expropiant i subjecte passiu expropiat, estan determinats en la ja esmentada Llei d'Expropiació Forçosa, i, per tant, és opinió de tots dos centres directius que la tramitació de les possibles modificacions pressupostàries per a habilitar o suplementar crèdits per retard en el pagament de l'apreuament, ha de subjectar-se al procediment general establert en l'apartat 5.8 de l'Ordre d'1 de febrer de 1996, de la Conselleria d'Economia i Hisenda.  
València, 1 d'abril de 1996.- L'interventor general: Ramón Brull Mandingorra; El director general de Pressupostos i Tresor: Máximo Caturla Rubio.